На основу члана 470. став 2. Закона о извршењу и обезбеђењу („Службени гласник РС”, бр. 106/15, 106/16 ‒ aутентично тумачење, 113/17 ‒ aутентично тумачење, 54/19, 9/20 ‒ aутентично тумачење и 10/23 ‒ др. закон),

Министар правде прописује

**ИЗМЕНЕ**

**Јавноизвршитељске тарифе**

**Члан 1.**

У Јавноизвршитељској тарифи („Службени гласник РС”, број 93/19), члан 18. став 2. мења се и гласи:

„Вредност бода износи 150 динара без ПДВ-а.”.

**Члан 2.**

Тарифни број 2. мења се и гласи:

„Тарифни број 2.

|  |  |
| --- | --- |
| Накнада за појединачне радње | Износ |
| За успешно лично достављање решења извршном дужнику | 7,5 бодова |
| Истицање на огласну таблу односно електронску огласну таблу | 2,5 бода |
| Достављање поштом странкама, учесницима у поступку, суду, државним органима, правним лицима, предузетницима и имаоцима јавних овлашћења | 3,5 бода |
| Прибављање података од државних органа, ималаца јавних овлашћења, других правних лица и предузетника који су јавном извршитељу потребни за делотворно вођење поступка извршења и обезбеђења, и то само када ти подаци нису доступни електронским путем | 10 бодова |
| Разгледање непокретности и покретних ствари, јавно надметање (прво и друго), осим електронског јавног надметања, пописивање непокретности у ванкњижној својини, попис покретних ствари, одузимање предмета ручне залоге, одузимање и предаја покретне ствари, испражњење и предаја непокретности, спроведена физичка деоба, извршење чинидбе коју може предузети и друго лице | 30% од накнаде за припремање, вођење и архивирање предмета за сваки започети сат, али не дуже од осам сати дневно |
| Утврђивање да је изјава воље дата | 5 бодова |
| За пренос средстава са наменског рачуна јавног извршитеља | 2 бодa по преносу |
| За састављање решења о извршењу, решења којим се одбија или одбацује предлог за извршење, решења којим је одлучено о: приговору трећег лица, захтеву за отклањање неправилности, предлогу за одлагање извршења, обустави поступка, трошковима поступка, решења из члана 48. Закона о извршењу и обезбеђењу и за састављање закључка o предујму, закључка о намирењу, закључка о продаји и закључка из чл. 66, 67. и 193. Закона о извршењу и обезбеђењу | 20% од накнаде за припремање, вођење и архивирање предмета |
| За фотокопирање списа | 0,1 бода по страници |
| Издавање потврде и уверења странкама у вези са предметима у којима јавни извршитељ поступа | 5 бодова |

ˮ.

**Члан 3.**

Ова тарифа ступа на снагу осмог дана од дана објављивања у „Службеном гласнику Републике Србије” и примењује се на поступке извршења и обезбеђења који су покренути од дана ступања ове тарифе на снагу.

Број 110-00-17/2023-05

У Београду, 22. фебруара 2023. године

Министар,

**Маја Поповић,**с.р.